
Okozhat-e ivarváltást kétéltűekben a kémiai szúnyoggyérítés?

Az ivarváltás, amikor az egyedfejlődés kezdetén a genetikai ivarral ellentétes fenotípusos
ivar alakul ki, vizsgálata ektoterm gerincesek természetes populációiban az utóbbi néhány
évben kezdett fellendülni. Többféle környezeti hatás okozhat ivarváltást, köztük endokrin
diszruptor kemikáliák is. Ilyen endokrin diszruptorok lehetnek a kémiai szúnyoggyérítésben
használt rovarirtószerek, melyek különösen a vizes élőhelyek állatvilágát károsíthatják. Két
manapság elterjedten használt szintetikus piretroid alapú rovarirtószer, a deltametrin és az
etofenprox korábbi kutatások eredménye alapján élettani és viselkedésbeli elváltozásokat
okozhat vízi állatokban, azonban egyetlen tanulmány sem vizsgálta még, hogy befolyásolják-e az ivari fejlődést kétéltűekben. A kutatásom célja e két piretroid környezetileg releváns
koncentrációinak hatásait felmérni az ivararányra és az ivarfüggő mortalitásra erdei békáknál
(Rana dalmatina). Terepen gyűjtött petékből nevelt ebihalakat mezokozmoszban neveltünk
fel úgy, hogy a vízbe 0.03 vagy 0.3 μg /l deltametrint vagy etofenproxot adagoltunk kétszer,
majd az átalakult állatok ivarát boncolással állapítottuk meg. Az eredményeink alapján
lehetséges, hogy az alacsony koncentrációjú etofenprox kezelés növeli a nőstények
mortalitását és/vagy ivarváltást (maszkulinizációt) okoz. Ennek pontos kiderítésére a
kísérleti állatok genetikai ivarának vizsgálatára lesz szükség.



